**Vinovăţii asumate**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Care dintre noi şi-a asumat

Vina pe de-a-ntregul şi-a-ndrăznit

Să-ndulcească mierea c-un păcat?

Oare amândoi ni l-am dorit?

Dacă n-am dus visul pân’ la cap,

A fost teama cea care ne-a-nvins?

Suferind de-un straniu handicap

Am dormit pe roze când a nins.

Într-o noapte totuşi ne-am permis,

Goi sub floarea castă-a unui tei,

Să păşim pe sensul interzis

Condamnaţi de oameni şi de zei.

- Cred că amândoi am fost damnaţi

Să trăim un sentiment suprem,

Îngeri taciturni, inadaptaţi,

Viaţa noastră-ncape-ntr-un poem,

Contopiţi în slova unui vers,

Unu-n altul ne-am descoperit.

Vina-i a iubirii care-a şters

Graniţe banale şi-a unit

Ce ne-a fost sortit de la-nceput,

Am urmat doar visul şi atât,

Buzele unite-ntr-un sărut

Deschideau un suflet zăvorât.

Liliana Trif Ioan Grigoraș

Din volumul Ca și cum am împărți aceeași inimă -

Editura PIM Iași - 2016